## Sanitat firma un acord sobre el personal laboral a extingir del Departament de Salut de Dénia

*** Este acord regirà les condicions de treball del personal laboral a extingir del Departament de Salut de Dénia, subrogat per efecte del Decret 14/2024 del Consell
* S’aplicarà un increment del 2,5 % sobre les seues retribucions fixes reconegudes en el seu anterior conveni col·lectiu, que es consolidarà per a exercicis futurs
* La Conselleria de Sanitat va assumir la gestió directa del Departament de Salut de Dénia l’1 de febrer passat**

El conseller de Sanitat, Marciano Gómez, ha firmat este matí l’acord de la Comissió Negociadora del I Conveni col·lectiu del personal laboral a extingir del Departament de Salut de Dénia. Este acord regirà les condicions de treball del personal laboral a extingir del Departament de Salut de Dénia, subrogat per efecte del Decret 14/2024, del Consell.

Es tracta d’un primer pas per a aconseguir l’objectiu de la Conselleria de Sanitat que els professionals dels departaments de salut que han passat a gestió directa i que han sigut subrogats, com és el cas de Dénia, disposen progressivament del mateix règim jurídic que la resta de personal de la sanitat pública.

En este sentit, el conseller ha destacat que es tracta de treballar en un marc normatiu “per a homogeneïtzar el règim jurídic dels treballadors, racionalitzar i equiparar les seues condicions en tots els àmbits de la sanitat pública i, per tant, també per al personal que entra a formar part del Sistema Sanitari públic després del canvi de model de gestió”.

Amb esta firma s’ha formalitzat, d’una banda, un acord per a incrementar les retribucions des de la data de subrogació del personal, això és, l’1 de febrer de 2024; d’altra banda, un preacord en matèria d’actualització retributiva i altres condicions de treball que entrarà en vigor a partir de la data en què la Direcció General de Pressupostos emeta l’informe previ i preceptiu relatiu a les mesures que hagen de desplegar els seus efectes en l’exercici 2025.

Així, la Conselleria de Sanitat aplicarà, amb efectes des de la data de subrogació del personal laboral a extingir del Departament de Dénia, 1 de febrer de 2024, un increment del 2,5 % sobre les seues retribucions fixes reconegudes en el seu anterior conveni col·lectiu, que es consolidarà per a exercicis futurs.

**Actualització retributiva i altres condicions de treball**

Pel que fa a les mesures supeditades a l’emissió de l’informe previ i favorable de la Direcció General de Pressupostos, s’establix, entre estes, la duració de les jornades de treball, els dies de lliure disposició, les mesures en matèria d’igualtat i de formació, així com la millora de les prestacions socials i l’actualització de les retribucions.

En este sentit, s’establix una jornada anual de treball de 1.676 hores per als sistemes de torn diürn i torn rodat nocturn. Manté la seua vigència la duració i regulació de la jornada anual del sistema de treball del torn amb atenció continuada (TAC) establida en 1.847 hores anuals i el personal amb sistema de treball de torn d’atenció continuada (TDAC) prestarà una jornada anual de 1.676 hores.

A més, sobre els dies de lliure disposició, les persones treballadores podran gaudir de 6 dies retribuïts de lliure disposició per cada any natural de treball efectiu, cada un dels quals equivaldrà a 7 hores de temps de treball.

Quant a formació, l’acord arreplega que les persones treballadores amb almenys un any d’antiguitat reconeguda tenen dret a un permís retribuït de 28 hores anuals de formació professional per a l’ocupació vinculada a l’activitat de l’empresa, acumulables per períodes d’un màxim de cinc anys, que s’aplicaran en els mateixos termes que en l’actualitat.

L’acord també establix el compromís de la Conselleria de Sanitat durant l’exercici 2025 a continuar les negociacions del I Conveni col·lectiu del personal laboral a extingir del Departament de Salut de Dénia.

Fecha: 20/12/2024